Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Għalfejn huwa meħtieġ Regolament ġdid dwar ir-roaming? Bis-saħħa tar-Regolament dwar ir-Roaming tal-UE, it-tariffi tar-roaming intemmu fil-15 ta' Ġunju 2017. L-Ewropej li jivvjaġġaw fi ħdan l-UE jħallsu biss prezzijiet domestiċi għal telefonati, għal SMS u għal data. Ir-Regolament attwali se jkun fis-seħħ sat-30 ta' Ġunju 2022. F'Novembru 2019, il-Kummissjoni ppubblikat rieżami estensiv tas-suq tar-roaming, li juri li l-vjaġġaturi fl-UE kollha bbenefikaw b'mod sinifikanti mit-tmiem tat-tariffi tar-roaming. Għaldaqstant, huwa importanti li dawn il-benefiċċji jiġu ppreservati billi r-regolament eżistenti jiġi estiż. Ir-rieżami juri li mingħajr il-kontinwazzjoni tal-qafas eżistenti, il-kundizzjonijiet tas-suq tat-telekomunikazzjoni mobbli ma jkunux jistgħu jkomplu jiżguraw servizzi ekonomikament sostenibbli ta' “roaming daqslikieku f'pajjiżek” għall-operaturi li joffru s-servizzi tar-roaming lil kull min ikun qed jivvjaġġa fl-UE. Il-Kummissjoni wettqet ukoll konsultazzjoni pubblika, fil-perjodu ta' bejn Ġunju u Settembru 2020, biex tiġbor il-fehmiet dwar is-servizzi tar-roaming bl-imnut u bl-ingrossa, kif ukoll dwar l-impatt tal-estensjoni u r-rieżami ta' dawn ir-regoli. Filwaqt li tibni fuq l-eżitu tal-konsultazzjoni pubblika, fl-24 ta' Frar 2021, il-Kummissjoni pproponiet Regolament ġdid dwar ir-Roaming li għandu l-għan li jestendi r-regoli għal 10 snin oħra u jkompli jtejjeb il-benefiċċji tiegħu għaċ-ċittadini. Ir-Regolament il-ġdid għandu jidħol fis-seħħ fl-1 ta' Lulju 2022, fil-ħin biex jiġu żgurati l-benefiċċji ta' “roaming daqslikieku f'pajjiżek” għall-konsumaturi Ewropej. X'se jinbidel fir-Regolament il-ġdid dwar ir-Roaming? Ir-Regolament il-ġdid se jestendi r-regoli attwali u se jġib addizzjonijiet ġodda. L-ewwel nett, il-konsumaturi se jkollhom aċċess barra minn pajjiżhom fl-UE għall-istess servizzi f'pajjiżhom, meta l-istess networks u teknoloġiji jkunu disponibbli fuq in-network fl-Istat Membru miżjur. Klijent tar-roaming li jista' juża s-servizzi tal-5G f'pajjiżu għandu jkollu wkoll is-servizzi tar-roaming tal-5G meta dan ikun disponibbli fl-Istat Membru miżjur. It-tieni nett, il-konsumaturi se jkunu informati aħjar dwar it-tipi ta' servizzi li jistgħu jġibu magħhom kostijiet addizzjonali, bħat-telefonati lejn numri tas-servizz għall-klijenti, helpdesks jew kumpaniji tal-assigurazzjoni. Dawn is-servizzi jistgħu jkunu bla ħlas jew jiswew inqas meta wieħed jagħmel it-telefonata minn pajjiżu, iżda jistgħu jkollhom kostijiet addizzjonali meta t-telefonati jsiru waqt ir-roaming. It-tielet nett, il-konsumaturi se jkunu infurmati permezz ta' messaġġ qasir (SMS) dwar it-tariffi addizzjonali għall-użu tas-servizzi tar-roaming fuq networks hekk imsejħa mhux terrestri. Normalment, dawn in-networks huma użati għall-konnessjonijiet mobbli meta wieħed ikun abbord ajruplan jew dgħajsa u li ma jkunux koperti mir-regoli tar-roaming. Ħafna drabi, ir-roaming fuq dawn in-networks iġib miegħu kostijiet addizzjonali. Meta ċ-ċittadini jivvjaġġaw permezz ta' ajruplan jew ta' dgħajsa, il-mobiles tagħhom jistgħu jikkonnettjaw bla intenzjoni ma' network mhux terrestri. Jeħtieġ li l-operaturi joffru wkoll għodod għall-klijenti biex jevitaw kostijiet addizzjonali bħall-għażla li joħorġu minn konnessjonijiet ma' networks mhux terrestri. Barra minn hekk, is-servizzi tar-roaming se jiġu mwaqqfa awtomatikament meta l-konsumatur jilħaq kost totali ta' €50, jew limitu predefinit ieħor, biex jevita tariffi ulterjuri. Dan japplika wkoll għar-roaming barra mill-Unjoni. Ir-Regolament il-ġdid jiżgura wkoll li fil-livell tal-ingrossa, l-operaturi jinfurmaw lil xulxin dwar kif jiġi żgurat l-aċċess għas-servizzi ta' emerġenza u għall-post mnejn toriġina t-telefonata, mhux biss għat-telefonati li jsiru lejn il- “112” iżda wkoll għal mezzi alternattivi ta' aċċess. Il-klijenti tar-roaming jirċievu messaġġ meta jidħlu fi Stat Membru bl-informazzjoni dwar it-telefonati lejn il-“112” u mezzi disponibbli oħra ta' aċċess għas-servizzi ta' emerġenza. L-operatur għandu jiżgura s-sensibilizzazzjoni tas-servizzi ta' emerġenza għall-utenti finali b'diżabbiltà. Il-klijenti tar-roaming se jiġu infurmati permezz tal-applikazzjonijiet nazzjonali ta' twissija pubblika, meta dawn ikunu disponibbli. Min se jibbenefika mir-Regolament il-ġdid dwar ir-Roaming? Mir-Regolament il-ġdid dwar ir-Roaming se jibbenefikaw kemm iċ-ċittadini, kif ukoll in-negozji u l-operaturi Ewropej. Ir-regoli l-ġodda se jtejbu l-esperjenza tar-“Roaming daqslikieku f'pajjiżek” taċ-ċittadini, li barra minn pajjiżhom se jkunu jistgħu jgawdu mill-istess kwalità u veloċità tan-network mobbli bħalma jgawdu f'pajjiżhom. L-operaturi se jkunu jistgħu jkomplu jipprovdu servizzi ta' “Roaming daqslikieku f'pajjiżek” b'mod ekonomikament sostenibbli. Dan minħabba li min-naħa, ir-regoli l-ġodda jinkludu rati massimi bl-ingrossa (jiġifieri l-prezzijiet massimi li l-operatur domestiku jħallas lill-operatur barra mill-pajjiż biex jipprovdi s-servizzi tar-roaming) orħos. Min-naħa l-oħra, ir-rati massimi bl-ingrossa jiżguraw ukoll l-irkupru tal-kost għall-operaturi fil-pajjiżi miżjura u jistgħu jgħinu fiż-żieda ulterjuri fit-traffiku tar-roaming. In-negozji se jibbenefikaw minn konnettività imtejba fis-Suq Uniku. Dan huwa partikolarment importanti għall-iżviluppaturi tal-applikazzjonijiet u għan-negozji ġodda speċjalizzati fl-applikazzjonijiet, għaliex dan jimplika li l-klijenti jistgħu jużaw l-applikazzjonijiet u s-servizzi innovattivi tagħhom b'mod kontinwu u mingħajr interruzzjonijiet fin-network meta jivvjaġġaw minn pajjiż għall-ieħor fl-UE. Se jkun hemm garanzija li l-klijenti se jkollhom l-istess veloċità tan-network waqt ir-roaming? Sabiex jipprovdu servizzi tar-roaming lill-klijenti tagħhom, l-operaturi jridu jużaw networks li jkunu disponibbli f'pajjiżi oħra tal-UE u li jkunu ġestiti minn operaturi oħra. Peress li d-disponibbiltà tan-networks fl-UE tvarja, mhux dejjem tkun disponibbli l-istess veloċità tan-network mobbli. Madankollu, ir-regoli l-ġodda għandhom l-għan li jiżguraw li meta jkunu disponibbli kwalità jew veloċitajiet simili fin-network miżjur, l-operatur domestiku għandu jiżgura l-istess kwalità tas-servizz tar-roaming. Fi kliem ieħor, jekk konsumatur għandu aċċess għall-konnettività 5G f'pajjiżu, hu jew hi m'għandhomx ikollhom konnettività 4G waqt ir-roaming, dment li l-5G ikun disponibbli fil-post miżjur. Skont il-proposta l-ġdida dwar ir-roaming, l-operaturi għandhom jinfurmaw lill-klijenti tagħhom dwar il-kwalità tas-servizzi li jistgħu jistennew waqt ir-roaming permezz ta' dikjarazzjoni f'dan ir-rigward fil-kuntratt tas-servizz u permezz tal-pubblikazzjoni tal-informazzjoni fuq is-sit web tagħhom. X'inhuma “servizzi b'valur miżjud” u l-klijenti għalfejn għandhom ikunu konxji dwarhom waqt ir-roaming? Il-komunikazzjonijiet lejn xi numri tat-telefon jiġu ċċarġjati b'mod speċifiku minħabba l-valur miżjud tas-servizz. Eżempji ta' dan jistgħu jkunu servizzi ta' assistenza tal-klijenti offruti minn kumpaniji tal-assigurazzjoni jew banek. Dawn jinkludu wkoll servizzi relatati mad-divertiment, bħal pereżempju telefonati lejn numri speċifiċi għal votazzjonijiet għal rebbieħa fi programmi televiżivi popolari. Fil-każ ta' telefonati domestiċi lejn numri li jipprovdu servizzi ta' valur miżjud, l-ispejjeż ivarjaw: pereżempju, jistgħu jkunu bla ħlas jew jistgħu jiswew aktar minn telefonati regolari. Peress li, domestikament, huma soġġetti għal skemi ta' tariffi speċjali, waqt ir-roaming dawn it-telefonati tipikament jinvolvu tariffi addizzjonali li l-klijent jaf ma jkunx qed jistennihom. Pereżempju, telefonata li tkun bla ħlas f'pajjiżek tista' ma tkunx bla ħlas jew tista' tkun aktar għalja milli mistenni waqt ir-roaming. Ir-Regolament il-ġdid propost għandu l-għan li jipprovdi trasparenza lill-klijenti dwar servizzi b'valur miżjud u li jżid l-għarfien tagħhom dwar in-numri tat-telefown li jistgħu jintużaw għall-aċċess ta' servizzi b'valur miżjud. L-objettiv huwa li l-klijenti jingħataw għodod prattiċi biex jagħmlu għażliet infurmati dwar l-użu ta' numri għall-aċċess ta' servizzi b'valur miżjud waqt ir-roaming u biex jevitaw “ħasdiet bil-kont”. L-operaturi dan jistgħu jiżgurawh billi jinkludu informazzjoni dwar it-tipi ta' servizzi li jistgħu jkunu soġġetti għal tariffi ogħla waqt ir-roaming fil-kuntratti tagħhom mal-klijenti. Barra minn hekk, meta ċ-ċittadini jaslu f'pajjiż ieħor tal-UE, għandhom jirċievu SMS dwar tariffi miżjuda potenzjali għall-użu ta' dawn is-servizzi. L-SMS għandu jinkludi link għal paġna web dedikata li tipprovdi informazzjoni addizzjonali dwar it-tipi ta' servizzi u, jekk disponibbli, dwar in-numri tat-telefown rilevanti. Ir-regoli l-ġodda kif se jiżguraw l-aċċess effettiv taċ-ċittadini għas-servizzi ta' emerġenza, b'mod partikolari permezz ta' mezzi alternattivi, meta jużaw ir-roaming? In-numru uniku Ewropew tal-emerġenza 112, ġie stabbilit b'mod li jiżgura li kull min jagħmel telefonata lejn dak in-numru jkollu aċċess effettiv għas-servizzi ta' emerġenza waqt ir-roaming kullimkien fl-UE. It-telefonati lejn in-numri ta' emerġenza u t-trażmissjoni tal-informazzjoni dwar il-post fejn jinsab min ikun qed iċempel waqt ir-roaming għandhom ikunu bla xkiel u bla ħlas. Bl-istess mod, iċ-ċittadini li ma jkunux jistgħu jagħmlu telefonata lejn 112 għandhom ikunu jistgħu jaċċessaw is-servizzi ta' emerġenza bla ħlas permezz ta' mezzi alternattivi meta jkunu qed jużaw ir-roaming, bħal pereżempju permezz ta' messaġġ f'ħin reali jew applikazzjoni tal-ismartphone. Ir-regoli l-ġodda dwar ir-roaming isaħħu wkoll l-aċċess għas-servizzi ta' emerġenza, permezz ta' telefonati u mezzi alternattivi ta' komunikazzjoni f'każ ta' użu transfruntier. Se jiżguraw ukoll li t-trażmissjoni tal-post mnejn toriġina t-telefonata se tkun bla xkiel u mingħajr ħlas waqt l-użu tas-servizzi tar-roaming. Il-vjaġġaturi tal-UE għandhom ikunu nfurmati sew dwar il-mezzi disponibbli għall-aċċess tas-servizzi ta' emerġenza fl-Istat Membru miżjur. Għalhekk, ir-regolament il-ġdid se jiżgura li l-klijenti tar-roaming jingħataw informazzjoni kemm dwar in-numru uniku Ewropew ta' emerġenza, 112, kif ukoll dwar mezzi alternattivi ta' aċċess mhux bil-vuċi għall-utenti finali b'diżabbiltà. Barra minn hekk, fl-Istati Membri fejn jintużaw l-applikazzjonijiet nazzjonali ta' twissija pubblika, il-klijenti tar-roaming se jiġu nnotifikati dwar l-eżistenza tagħhom u se jingħataw istruzzjonijiet dwar kif titniżżel l-app ikkonċernata. Dan huwa komplementari għar-rekwiżit eżistenti li l-Istati Membri jwasslu messaġġi ta' twissija pubblika lill-utenti finali, mingħajr il-ħtieġa ta' azzjoni bil-quddiem minn klijent tar-roaming. Ir-Regolament dwar ir-Roaming kif se jiżgura li r-“Roaming daqslikieku f'pajjiżek” huwa ekonomikament sostenibbli għall-operaturi u kif se jirregola l-limiti massimi bl-ingrossa? Ir-regolament tal-limiti massimi bl-ingrossa, jiġifieri l-prezzijiet massimi li operatur miżjur jista' jitlob mingħand operatur ieħor waqt ir-roaming, hija element essenzjali għas-sostenibbiltà tar-“roaming daqslikieku f'pajjiżek” għall-operaturi u tibqa' meħtieġa abbażi tal-valutazzjoni tal-iżviluppi teknoloġiċi u ta' negozju attwali. Ir-rieżami tas-suq tar-roaming fl-UE wera li l-limiti massimi bl-ingrossa għandhom jitnaqqsu aktar. Il-koleġiżlaturi qablu dwar tnaqqis gradwali tal-limiti massimi bl-ingrossa mill-2022 'il quddiem. Dawn il-limiti jirriflettu l-kostijiet bl-ingrossa li qed jonqsu tal-operaturi biex jipprovdu s-servizzi tar-roaming, jipprovdu biżżejjed inċentivi għall-investiment u jimmassimizzaw is-sostenibbiltà għall-operaturi fl-UE. It-tnaqqis gradwali mistenni tal-limiti massimi bl-ingrossa mill-2022 'il quddiem: 2022 2023 2024 2025 2026 2027 'il quddiem Vuċi 0.022 €/min 0.022 €/min 0.022 €/min 0.019 €/min 0.019 €/min 0.019 €/min SMS 0.004 €/SMS 0.004 €/SMS 0.004 €/SMS 0.003 €/SMS 0.003 €/SMS 0.003 €/SMS Data 2 €/GB 1.8 €/GB 1.55 €/GB 1.3 €/GB 1.1 €/GB 1.0 €/GB It-tnaqqis fil-limiti massimi tal-ingrossa se jkun ta' benefiċċju għall-konsumaturi? Iva, it-tnaqqis fil-limiti massimi tal-ingrossa x'aktarx li se jkun ta' benefiċċju għall-konsumaturi. Il-volum tad-data li huwa disponibbli waqt ir-roaming abbażi tad-data bla limitu huwa ddeterminat permezz ta' kalkolu li huwa bbażat fuq it-tariffa bl-ingrossa. It-tariffi addizzjonali eċċezzjonali li l-operaturi jistgħu japplikaw huma wkoll ibbażati fuq it-tariffi bl-ingrossa. Għaldaqstant, jekk it-tariffi bl-imnut jonqsu, it-tariffi addizzjonali jonqsu u l-volumi minimi tad-data disponibbli għar-roaming fl-Unjoni jiżdiedu għall-abbonament b'volumi ta' data domestika bla limitu u l-probabbiltà tal-operaturi li b'mod eċċezzjonali japplikaw it-tariffi addizzjonali se tonqos. X'se jiġri bil-politiki tal-“użu ġust”? L-operaturi xorta se jkunu jistgħu japplikaw politika ta' “użu ġust”. Ir-regoli dwar il-politika ta' “użu ġust” jibqgħu l-istess. Dan ifisser li jekk persuna qed tivvjaġġa lejn pajjiż ieħor tal-UE perjodikament, allura din il-persuna tista' tuża r-roaming. Jekk persuna mxiet biex tgħix f'pajjiż ieħor tal-UE, ikun aħjar li taqleb għal kuntratt lokali, peress li r-roaming permanenti m'għadux ikkunsidrat bħala “użu ġust”. Ir-Regolament dwar ir-Roaming kif jiffaċilita l-innovazzjoni? Ir-Regolament il-ġdid dwar ir-Roaming se jiżgura li l-klijenti u n-negozji jkunu jistgħu jużaw is-servizzi mobbli bl-istess kwalità tas-servizz bħal f'pajjiżhom, u li l-operaturi jinfurmaw lill-klijenti tagħhom b'mod xieraq dwar il-kwalità li jistgħu jistennew barra minn pajjiżhom. Ir-regolament jinkludi wkoll miżuri biex jiġi żgurat li l-operaturi jkollhom aċċess għall-ġenerazzjonijiet u t-teknoloġiji kollha tan-network meħtieġa f'pajjiżi oħra tal-UE biex liċ-ċittadini li jinsabu barra minn pajjiżhom jipprovdulhom l-istess servizzi li jipprovdulhom f'pajjiżhom. Għall-iżviluppaturi tal-applikazzjonijiet u għan-negozji ġodda speċjalizzati fl-applikazzjonijiet, dan ifisser li l-klijenti jistgħu jużaw l-applikazzjonijiet u s-servizzi innovattivi tagħhom b'mod kontinwu u mingħajr interruzzjonijiet fin-network meta jivvjaġġaw minn pajjiż għall-ieħor fl-UE. Dan huwa rilevanti b'mod partikolari għall-applikazzjonijiet li joffru soluzzjonijiet ta' mobbiltà, akkomodazzjoni, jew servizzi oħra relatati mat-turiżmu, kif ukoll għal dawk l-applikazzjonijiet kollha li jistgħu jkunu partikolarment utli waqt l-ivvjaġġar. L-UE qed tinvesti fl-iżvilupp u fl-użu ta' soluzzjonijiet diġitali innovattivi, bħan-networks tal-5G (u fil-futur, tas-6G). Il-kwalità tas-servizz x'aktarx li ssir element dejjem aktar importanti tal-offerta tas-servizz mobbli. Fir-rigward tas-servizzi 5G, se jsir dejjem aktar importanti għall-klijenti li jivvjaġġaw barra minn pajjiżhom li jkunu jafu jekk jistgħux jiġu affettwati minn limitazzjonijiet fil-kwalità tan-network disponibbli meta jużaw ċerti applikazzjonijiet u servizzi. Ir-regoli l-ġodda dwar ir-roaming għandhom l-għan li jindirizzaw l-innovazzjoni u l-iżvilupp tan-negozju, biex jiżguraw l-aktar użu wiesa' tas-servizzi innovattivi u jimminimizzaw ir-riskju li ċ-ċittadini ma jkunux jistgħu jużaw ċerti applikazzjonijiet li jeħtieġu l-aktar teknoloġija reċenti tan-network, bħall-5G, meta jaqsmu l-fruntieri interni tal-UE. Roaming fl-UE Fuljett dwar ir-Roaming Mistoqsijiet u Tweġibiet: Roaming Rapporti u Studji dwar ir-Roaming *Aġġornat fid-09/12/2021